โปเกมอน ซอร์ดและชีลด์

ลักษณะเกม

ลูกเล่นหลายอย่างที่ไม่เคยมีมาก่อนในเกมชุดโปเกมอนได้รับการประกาศ "ไดแมกซ์" เป็นปรากฏการณ์แปลกประหลาดที่เกิดขึ้นในสถานที่เฉพาะของภูมิภาคกาลาร์ มันมีความสามารถที่จะทำให้โปเกมอนขยายร่างใหญ่มหึมา "ไดแมกซ์แบนด์" เป็นสายรัดข้อมือที่ทำให้เทรนเนอร์สามารถใช้ไดแมกซ์ได้ แต่หลังจาก 3 ตาผ่านไปโปเกมอนจะกลับไปอยู่ในร่างปกติ "ท่าไดแมกซ์" เป็นท่าพิเศษที่จะเปลี่ยนท่าปกติให้ทรงพลังยิ่งขึ้น จะใช้ได้ก็ต่อเมื่ออยู่ในร่างไดแมกซ์ "เคียวไดแมกซ์" เป็นปรากฎการณ์พิเศษที่มีความสามารถที่จะเปลี่ยนรูปลักษณ์ของโปเกมอนให้แตกต่างจากร่างปกติ ซึ่งจะคล้ายกับวิวัฒนาการร่างเมก้า แต่โปเกมอนที่อยู่ในร่างเคียวไดแมกซ์นั้นจะตัวใหญ่ขึ้นอยู่เช่นเดียวกับไดแมกซ์ โปเกมอนหายากและโปเกมอนบางชนิดเท่านั้นที่จะใช้เคียวไดแมกซ์ได้ "ท่าเคียวไดแมกซ์" เป็นท่าพิเศษเฉพาะของโปเกมอนที่อยู่ในร่างเคียวไดแมกซ์เท่านั้น ซึ่งไดแมกซ์ไม่สามารถใช้ได้ 
ในเกมจะมีโหมดโปเกมอนแบตเทิลแบบใหม่ที่ชื่อ "แมกซ์เรดแบตเทิล" ในโหมดนี้ผู้เล่นจะสามารถร่วมมือกับผู้เล่นอื่นจำนวน 3 คนเพื่อทำการต่อสู้กับโปเกมอนป่าที่อยู่ในร่างไดแมกซ์ ซึ่งโปเกมอนป่าดังกล่าวนี้จะอยู่ในสิ่งที่เรียกว่าโปเกมอนเดน มันจะเป็นตัวปล่อยเสาแสงสีแดงที่อยู่ในพื้นที่ไวลด์แอเรีย ผู้เล่นจะต้องโต้ตอบกับเสาแสงนั้นเพื่อเริ่มแมกซ์เรดแบตเทิล "โปเกจ็อบ" ผู้เล่นสามารถส่งโปเกมอนไปทำงานเพื่อหาประสบการณ์และไอเทมหายาก "โปเกมอนแคมป์" ผู้เล่นสามารถตั้งแคมป์ไปพร้อมกับโปเกมอนที่ผู้เล่นมีอยู่ ซึ่งคล้ายกับโปเกมอนรีเฟรซที่อยู่ในโปเกมอน ซํนและมูน ตรงที่ผู้เล่นสามารถโต้ตอบและเล่นกับโปเกมอน ผู้เล่นยังสามารถเยี่ยมชมแคมป์ของผู้เล่นอื่นหรือทำแกงกะหรี่ไปพร้อมกับผู้เล่นอื่นสูงสุด 3 คน "โปเกมอนลีกการ์ด" หรือสั้น ๆ ว่าลีกการ์ดเป็นการ์ดที่โปเกมอนเทรนเนอร์ในภูมิกาลาร์มีอยู่ติดตัว มันจะคล้ายกับเทรนเนอร์การ์ดและเทรนเนอร์พาสปอร์ตที่อยู่ในภูมิภาคอื่น ผู้เล่นสามารถปรับแต่ง, สะสมการ์ดจากเทรนเนอร์ในเกม, และแลกเปลี่ยนการ์ดกับผู้เล่นอื่น โดยการ์ดเหล่านี้จะแสดงตอนที่ลิงก์แบตเทิลกับผู้เล่นอื่น "ไวลด์แอเรีย" เป็นพื้นที่หนึ่งในภูมิภาคกาลาร์ที่ผู้เล่นสามารถบังคับทิศทางกล้องได้อย่างอิสระและเต็มไปด้วยโปเกมอนป่า ซึ่งโปเกมอนป่าเหล่านี้จะเปลี่ยนไปตามสภาพอากาศ เช่น เมื่อฝนตกผู้เล่นจะได้เห็นโปเกมอนธาตุน้ำจำนวนมาก, เมื่อพายุฟ้าคะนองจะพบเจอกับโปเกมอนธาตุสายฟ้า, เป็นต้น 
ภายในเกมจะมีร้านแต่งผมและร้านขายเครื่องแต่งกาย ทำให้ผู้เล่นสามารถปรับแต่งตัวละครจากหัวไปถึงเท้า นอกเหนือจากนี้โปเกมอนยิมได้กลับมาสู่โปเกมอนเกมหลังจากหายไปในภาค ซัน และ มูน, อัลตราซันและอัลตรามูน ทั้งสองภาคจะมีจุดที่แตกต่างอย่างเช่นยิมลีดเดอร์และโปเกมอนที่มีอยู่เฉพาะของแต่ละภาค ลูกเล่นอย่างวิวัฒนาการร่างเมก้าและท่าไม้ตายแซดจะไม่รวมอยู่ในเกม

ความเข้ากันได้

โปเกมอนที่อยู่ในภูมิภาคกาลาร์จะสามารถถ่ายโอนไปยังเกมจากนินเท็นโด 3ดีเอส โปเกมอน แบงก์, โปเกมอน โก, โปเกมอน เล็ตส์โกพิคาชู!, และโปเกมอน เล็ตส์โกอีวุย ผ่านบริการโปเกมอน โฮม

ฉาก

ซอร์ด และ ชีลด์ ตั้งอยู่ในภูมิภาคกาลาร์ (ญี่ปุ่น: ガラル地方 โรมาจิ: Galar-chihō; อังกฤษ: Galar) ดินแดนกว้างใหญ่ที่ครอบคลุมไปด้วยภูเขาและปกคลุมไปด้วยเมฆซึ่งเป็นหนึ่งในหลาย ๆ ภูมิภาคในโลกของโปเกมอน ชิเงรุ โอโมริได้บรรยายว่าเป็นฉากที่ทันสมัยมากขึ้นภูมิภาคและสถานที่สำคัญหลายแห่งดูเหมือนจะได้รับแรงบันดาลใจจากเกาะบริเตนใหญ่เช่น บิกเบน, พระราชวังเวสต์มินสเตอร์, และเนินเขาที่คล้ายกับยักษ์เซิร์นอับบาส หมู่บ้านและเมืองในภูมิภาคมีโปเกมอนยิมที่เหมือนสนามฟุตบอล ภูเขาที่ปกคลุมไปด้วยหิมะล้อมรอบพื้นที่ส่วนใหญ่ทางตอนเหนือของภูมิภาค

เนื้อเรื่อง

ผู้เล่นเริ่มต้นการเดินทางเพื่อที่จะเป็นผู้ฝึกโปเกมอนที่แข็งแกร่งที่สุดในภูมิภาคกาลาร์ด้วยกันกับเพื่อนบ้านและคู่แข่งทั้งสามคนตามลำดับ ฮอป เป็นน้องชายของแชมเปียนแดนดี้ เขามีเป้าหมายที่จะจะเป็นแชมเปียนให้ได้เหมือนพี่ชาย, บีต เป็นคู่แข่งที่เชียวชาญในโปเกมอนแบตเทิลและนอกจากอยากจะเป็นแชมเปียนยังมีเป้าหมายอื่นแอบแฝงอยู่, มารี เป็นคู่แข่งที่คำนวณกลยุทธ์ในการแบตเทิลและมีนิสัยที่เยือกเย็นเลยทำให้มีกลุ่มแฟนคลับคอยติดตามที่เป็นกลุ่มองค์กรชั่วร้ายที่ชื่อ แก๊งเยลล์  ซึ่งจะออกเดินทางเพื่อจะที่เป็นแชมเปียนไปพร้อมกับโปเกมอนคู่ใจโมรุเปโกะ ตอนเริ่มต้นผู้เล่นและฮอปจะได้รับหนึ่งในสามโปเกมอนจากศาสตราจาร์ยแมกโนเลีย หลังจากนั้นผู้เล่นและคู่แข่งทั้งสามจะได้รับจดหมายรับรองจากแชมเปียนแดนดี้ ซึ่งจะสามารถเข้าร่วม "ยิมชาเลนจ์" เป็นมหกรรมของโปเกมอนแบตเทิลอย่างแท้จริง ผู้เล่นกับคู่แข่งต้องเผชิญหน้ากับยิมลีดเดอร์ในแต่ละเมืองที่เป็นผู้เชี่ยวชาญโปเกมอนในแต่ละชนิดเช่น ยาร์โรว, รูรินะ, ไซโต และโอเนี่ยน และมีเป้าหมายที่จะเข้าร่วมในการแข่งขัน "แชมเปียนคัพ" ในแต่ละปีในภูมิภาคกาลาร์เพื่อเฟ้นหาผู้ที่จะคุณสมบัติที่จะท้าประลองแชมเปียนและเอาแชมป์ไปครอง เทรนเนอร์ที่จะเข้าร่วมได้ต้องสะสมเหรียญตราให้ครบ 8 ชิ้น ซึ่งการแข่งขันจะถูกถ่ายถอดสดไปทั่วภูมิภาคกาลาร์
ประธานโรส เป็นประธานของกาลาร์โปเกมอนลีกและยังเป็นประธานของกลุ่มธุรกิจในเครือขนาดใหญ่ เขาเป็นคนที่ทำให้ภูมิภาคกาลาร์มีชื่อเสียงไปทั่วโลกโดยการทำให้ยิมแบตเทิลเต็มไปด้วยปรากฏการณ์ไดแมกซ์ โอลีฟ เป็นรองประธานของบริษัทประธานโรสซึ่งส่วนใหญ่เธอเป็นผู้ดูแลการดำเนินงานของบริษัทในแต่ละวันและก่อนหน้านี้เธอเคยเป็นนักวิจัยที่คิดค้นไดแมกซ์แบนด์

การพัฒนา

การพัฒนาของเกม โปเกมอน ซอร์ดและชีลด์ ได้เริ่มขึ้นทันทีหลังจากเสร็จสิ้นการพัฒนาเกมโปเกมอน ซันและมูน ในปี พ.ศ. 2559 เริ่มต้นด้วยช่วงแนวคิดที่ใช้เวลาประมาณ 1 ปีหลังจากนั้นย้ายไปสร้างอย่างเต็มรูปแบบ ทั้งหมดนี้รวมไปถึงขั้นตอนการแก้จุดบกพร่องใช้เวลาประมาณ 3 ปี ความคิดของการเป็นยิ่งใหญ่ที่สุดหรือแข็งแกร่งที่สุดคือหนึ่งในธีมหลักที่เกมฟรีกใช้ในการออกแบบเกม โดยสื่อให้เห็นผ่านสวิตช์ที่เป็นเครื่องเล่นเกมที่ทรงพลังที่สุดที่เกม โปเกมอน เคยมีมาในแง่ของประสิทธิภาพด้านกราฟิกและข้อกำหนดฮาร์ดแวร์ ที่เกี่ยวโยงไปถึง ไดแมกซ์ และการอ้างอิงถึงคติชนบริติช เพลงประกอบของเกมได้รับแรงบันดาลใจมาจากเพลงร็อกบริติช

การเปิดตัว

ในระหว่างงานอีทรีปี พ.ศ. 2560 สึเนคาซุ อิชิฮาระประธานบริษัท โปเกมอน จำกัดได้ประกาศว่าเกมฟรีกกำลังพัฒนาเกมชุดหลักสำหรับเครื่องเล่นเกมลูกผสมนินเท็นโด สวิตช์ ณ งานโปเกมอนวิดีโอเกมเพรสคอนเฟอร์เรนซ์ในระหว่างการแถลงข่าวที่จัดขึ้นโดยบริษัท โปเกมอน จำกัด เมื่อวันที่ 30 พฤษภาคม พ.ศ. 2561 จุนอิจิ มาซูดะได้ยืนยันว่าเกมชุดหลักจะออกวางจำหน่ายในช่วงครึ่งหลังของปี พ.ศ. 2562 
โปเกมอน ซอร์ดและชีลด์ ได้เปิดเผยอย่างเต็มรูปแบบผ่านวิดีโอนำเสนอพิเศษโปเกมอนไดเรกต์เมื่อวันที่ 27 กุมภาพันธ์ พ.ศ. 2562 โดยในวิดีโอจะนำเสนอภูมิภาคของเกม "กาลาร์" และโปเกมอนเริ่มต้น "ฮิบันนี" เป็นโปเกมอนเริ่มต้นธาตุไฟที่คล้ายกับกระต่าย "เมสซอน" เป็นโปเกมอนเริ่มต้นธาตุน้ำที่คล้ายกับกิ้งก่า "ซารุโนริ" เป็นโปเกมอนเริ่มต้นธาตุพืชที่คล้ายกับชิมแปนซี การนำเสนอครั้งนี้เกิดขึ้นพร้อมกันกับ วันโปเกมอน เป็นวันที่แฟนฉลองครบรอบการเปิดตัวของโปเกมอน เรดและกรีน ในวันที่ 5 มิถุนายน พ.ศ. 2562 ได้มีการเปิดเผยข้อมูลเกี่ยวกับเกมผ่านโปเกมอนไดเรกต์ครั้งทีสอง โดยในครั้งนี้จะแสดงตัวละครใหม่, โปเกมอนสายพันธุ๋ใหม่, ลูกเล่นใหม่, และโปเกมอนในตำนาน"ซาเซียน" และ"ซามาเซ็นตะ" มีกำหนดออกวางจำหน่ายทั่วโลกในวันที่ 15 พฤศจิกายน พ.ศ. 2562 
ณ งานอีทรีได้มีการเปิดให้ผู้เข้าร่วมได้เล่นตัวเกมในฉบับเดโม ซึ่งในเดโมนั้นจะมีโปเกมอนสายพันธ์ุใหม่เช่น "วานปาจิ" คล้ายสุนัขพันธุ์คอร์กี้ ในวันที่ 7 สิงหาคม พ.ศ. 2562 ได้เปิดเผยโปเกมอนสายพันธ์ุใหม่, ลูกเล่นใหม่, และคู่แข่งใหม่ผ่านโปเกมอนไดเรกต์ครั้งที่สาม ซึ่งจะคล้ายกับภูมิภาคอโลลาในภูมิภาคกาลาร์จะมีร่างเฉพาะที่มีรูปลักษณ์ภายนอกแตกต่างกันออกไปจากภูมิภาคอื่น ในวันที่ 5 กันยายน พ.ศ. 2562 ได้มีการเปิดเผยข้อมูลของเกมอีกครั้งผ่านนินเท็นโดไดเรกต์ ซึ่งในวิดีโอจะแสดงโปเกมอนสายพันธ์ุใหม่, ระบบปรับแต่งตัวละคร, และลูกเล่นใหม่